b'\n_START_ARTICLE_\nEtnsenn\n_START_SECTION_\nFiske\n_START_PARAGRAPH_\nI tusen \xc3\xa5r har man fisket \xc3\xb8rret i Etnsenn. I de siste \xc3\xa5rhundrene har det ogs\xc3\xa5 v\xc3\xa6rt abbor i vannet. Vannet er n\xc3\xa6ringsrikt, s\xc3\xa5 abboren har aldri hatt negativ virkning p\xc3\xa5 \xc3\xb8rretfisket. Lokalbefolkningen kaller \xc3\xb8rret for fisk, mens abboren kalles med dens rette navn. Man kan si \xc2\xabJe fikk tre fiska og sju abb\xc3\xa5ra\xc2\xbb._NEWLINE_Etter krigen har ogs\xc3\xa5 \xc3\xb8rekyte blitt spredt til vannet. De gamle kan si at \xc3\xb8rretfisket har tatt skade av \xc3\xb8rekyten. Til tross for dette er Etnsenn fortsatt et f\xc3\xb8rsteklasses \xc3\xb8rretvann._NEWLINE_\xc3\x98rreten f\xc3\xa5r man b\xc3\xa5de med oter, garn og p\xc3\xa5 fiskestang. Den er av god kvalitet. Abboren f\xc3\xa5r man sjeldnere p\xc3\xa5 stang. Utover sommeren kan man risikere \xc3\xa5 f\xc3\xa5 flere titalls fine abborer i garnet, men ingen \xc3\xb8rret, dersom man setter garn i Storvika._NEWLINE_Fiskeretten i Etnsenn og vassdraget videre oppover tilh\xc3\xb8rer Skrautv\xc3\xa5l Sameige, mens folket fra Etnedal har fiskerett i Kalvefjorden.\n_START_SECTION_\nGyteelver\n_START_PARAGRAPH_\nI nordenden av Etnsenn renner elvene Etni (og Nisa) og Fulda inn i vannet, i Paradisbukta. P\xc3\xa5 \xc3\xb8stsiden av vannet renner Lomsbekken inn i vannet. Alle de nevnte elvene er gyteelver for \xc3\xb8rreten, og dessverre ogs\xc3\xa5 \xc3\xb8rekyten. \xc3\x98rekyten gyter ogs\xc3\xa5 i Bergumbekken, p\xc3\xa5 vestsiden av Kalvefjorden.\n_START_SECTION_\nRegulering av vannet\n_START_PARAGRAPH_\nEtnsenn har fra midten av 1800-tallet og frem til ca. 1970 blitt regulert i forbindelse med t\xc3\xb8mmerfl\xc3\xb8ting. Den f\xc3\xb8rste dammen var av tre, og m\xc3\xa5tte etter f\xc3\xa5 \xc3\xa5r bygges om for \xc3\xa5 hindre neddemming av setervoller p\xc3\xa5 Etnsenn-setra i nordenden av vannet. Demningen har blitt erstattet flere ganger utover 1800-tallet, og den siste, bygd i stein, st\xc3\xa5r fortsatt. N\xc3\xa5 ser man ingen spor av reguleringen, med unntak av den restaurerte Etnsenndammen._NEWLINE_P\xc3\xa5 1980-tallet var det planer om \xc3\xa5 regulere Etnsenn og R\xc3\xb8ssj\xc3\xb8en i forbindelse med kraftutbygging i Etna. Planene ble ikke gjennomf\xc3\xb8rt, og vassdraget vil for alltid v\xc3\xa6re urber\xc3\xb8rt, da det er vernet i Verneplan IV for vassdrag.'